**Kom godt i gang med *Literature Circles***

Der er flere måder at organisere *Literature Circles* på. Oprindeligt er strukturen udarbejdet med henblik på, at eleverne selv vælger værker og derefter sammensættes i grupper med udgangspunkt i det valgte værk. *Literature Circles* er derfor også en oplagt mulighed, hvis man ønsker at lade en klasse læse flere forskellige værker (evt. inden for samme tema) på samme tid.

Hvis man ønsker at bruge strukturen i arbejdet med et fælles værk som fx *Normal People*, kan det være en idé at tænke både niveau og engagement ind i gruppesammensætningen for at støtte motivationen i grupperne, da læsegrupperne falder til jorden, hvis de enkelte gruppemedlemmer ikke deltager og gør deres forarbejde. Det er derfor også værd at overveje, om læsningen af hele værket skal foregå i *Liteture Circles*, om det skal være et supplement til den fælles lærerstyrede læsning, eller om det kun skal være interesserede elever, der skal deltage og arbejde i læsegrupperne.

Der findes flere variationer over mulige roller, når det kommer til *Literature Circles*, og i dette tilfælde er rollerne valgt ud og beskrevet i forhold til det, der giver bedst mening i arbejdet med *Normal People*. Der er flere roller, end der vil være elever i hver gruppe, og det betyder, at nogle roller er faste, mens andre roller kan vælges til og fra af eleverne ud fra deres egne interesser og færdigheder. Hvis læren ønsker det, kan rollelisten nemt justeres ud fra egne ønsker om fokuspunkter og/eller klassens sammensætning og niveau.

På næste side findes elevhenvendte beskrivelser på engelsk af følgende roller, som kan printes ud og distribueres sætvis til grupperne. På den måde kan de have deres rolle med hjem og fysisk bytte roller fra gang til gang.

* **Summarizer**
* **Discussion Leader**
* **Quotation Hunter**
* Connector
* Illustrator
* Word Master
* Quiz Master

De fremhævede roller (*Summarizer, Discussion Leader, Quotation Hunter*) anbefales som faste roller, mens de resterende roller kan fungere som valgfri roller. Det betyder, at de tre faste roller altid skal fordeles blandt eleverne, mens de resterende roller kan vælges til fra gang til gang. Hvis en gruppe består af fire elever, vil én elev altså kunne vælge en af de valgfri roller, mens der i en gruppe på fem elever, vil være to elever, der kan vælge blandt disse roller. Det optimale er, at alle gruppemedlemmer når at prøve hver af de faste roller og mindst en af de valgfri roller.

Alle roller kræver, at man laver et fysisk produkt (summary, questions, explanations of quotations, mm.), og hvis man som lærer gerne vil holde øje med det, eleverne producerer og forbereder til læsegruppemøderne, kan man oprette fælles digitale dokumenter, hvor alting uploades. På den måde vil grupperne også have referater af romanen og relevante citater, hvis de en dag skal til eksamen, ligesom læreren vil kunne lade deres produkter indgå i karaktergivningen.

Længere nede findes en elevhenvendt køreplan på engelsk af selve gruppemødet. Alle elever bør læse alle rollekortene igennem inden de fordeles første gang, så de nogenlunde ved, hvad der skal foregå til møderne og hvad der forventes af dem som gruppe.

Til sidst findes en række spørgsmål, som er centreret omkring læseoplevelsen og elevernes egne umiddelbare tanker om romanen. Disse kan bruges og udbygges til mange forskellige formål:

* Som en hjælpende hånd til gruppemøderne, hvis de alt for hurtigt løber tør for samtale.
* Til de elever, der ikke deltager i *Literature Circles*, men som stadig gerne må tale om deres læseoplevelser. Læreren kan enten deltage i samtalen på lige fod med eleverne eller støtte og observere efter behov.
* Til mindre gruppesamtaler mellem elever og lærer, der fx kan bruges som en afsluttende aktivitet i værklæsningen; eleverne kan skiftes til at trække et spørgsmål eller læreren kan stille dem løbende og lade samtalen flyde.